SKRIFTLIG FORESPØRGSEL E-4095/00

af Fodé Sylla (GUE/NGL), Jean-Louis Bourlanges (PPE-DE), Gérard Onesta (Verts/ALE) og Glyn Ford (PSE) til Kommissionen

(10. januar 2001)

Om: Anerkendelse af retten til energi

Adgang til energi er et legitimt ønske for hele menneskeheden.

Adgangen til energi er ofte vejen til uddannelse, sundhed og et langt liv. Energi er blevet lige så vitalt som luft og vand.

EU har store forpligtelser på dette område, hvilket følger af, at EU fastlægger de retlige spilleregler for det indre marked for varer og tjenesteydelser, herunder energi, og med strukturfondene bidrager til solidaritet og udvikling. EU påtager sig også opgaver internationalt, som det fremgår af de omfattende udviklingsprogrammer MEDA, PHARE og TACIS, af forhandlingerne med AVS-landene og af EU's deltagelse i internationale forhandlinger om handel og miljø, f.eks. i Seattle og Haag.

Hvordan vil Kommissionen på den ene side i sine lovinitiativer og i sin planlægning tage højde for en ret til energi, dvs. sikre alle mennesker lige adgang til mindst en energikilde, og samtidig arbejde for en harmonisk og retfærdig udvikling, der beskytter miljøet, og hvordan vil Kommissionen på den anden side fremme international anerkendelse af denne ret til energi som en menneskeret?

Svar afgivet på Kommissionens vegne af Loyola de Palacio

(9. marts 2001)

Kommissionen er enig i de ærede medlemmers synspunkt om, at et af de grundliggende mål for Fællesskabets energipolitik er at sikre stabile energiforsyninger til alle Fællesskabets borgere og erhvervslivet på rimelige vilkår.

På denne baggrund har Kommissionen derfor for nylig vedtaget en grønbog med titlen På vej mod en europæisk strategi for energiforsyningssikkerhed(1) og i forbindelse med denne har Kommissionen opstillet 13 spørgsmål, som vil fokusere debatten omkring det vigtige spørgsmål om sikring af energiforsyningen. Parlamentets holdning til grønbogen vil være af særlig betydning, idet det vil give Kommissionen mulighed for at drage operationelle konklusioner i rette tid.

Som de ærede medlemmer anfører, er der desuden nogle særlige spørgsmål vedrørende forsyningssikkerheden og universel tjeneste i forbindelse med skabelsen af de indre markeder for elektricitet og gas. Kommissionen vil i nær fremtid offentliggøre en meddelelse om færdiggørelse af det interne energimarked, sammen med konkrete forslag til gennemførelse af dette mål.

Med hensyn til landene i Afrika, Caribien og Stillehavet (AVS) anerkender Kommissionen den centrale rolle, som levering af energitjenester har i forbindelse med at fremme den sociale og økonomiske udvikling i disse lande, bl.a. ved at bidrage til at mindske fattigdommen og støtte integrationen af AVS-staterne i verdensøkonomien. Den finder, at den miljømæssige, finansielle og institutionelle bæredygtighed bør definere, hvordan disse tjenester ydes.

Kommissionen er ved at færdiggøre et udkast til strategi for bæredygtig energi i AVS-staterne. Der lægges her vægt på to hovedemner: energisektorens institutionelle og politiske støtte og tilskyndelse til partnerskaber mellem forskellige aktører, og integrering af bæredygtig energi i andre udviklingsaktiviteter, idet man anerkender den rolle, som energi kan spille i forbindelse med at bidrage til gennemførelsen af Fællesskabets udviklingsmålsætninger i andre sektorer. Udkastet til strategi fremhæver decentraliseret vedvarende energi og energieffektivitet som særdeles vigtige områder for det fremtidige udviklingssamarbejde. Det understreger også den private sektors vigtige rolle og behovet for at etablere partnerskaber mellem den offentlige og private sektor.

(1) KOM(2000) 769 endelig udg.